title: 2008/212/EK: A Tanács határozata ( 2008. február 18. ) a Macedónia Volt Jugoszláv Köztársasággal a csatlakozási partnerségben létrehozott elvekről, prioritásokról és feltételekről, valamint a 2006/57/EK határozat hatályon kívül helyezéséről

text:
               19.3.2008

               HU

               Az Európai Unió Hivatalos Lapja

               L 80/32

         A TANÁCS HATÁROZATA

   (2008. február 18.)
   a Macedónia Volt Jugoszláv Köztársasággal a csatlakozási partnerségben létrehozott elvekről, prioritásokról és feltételekről, valamint a 2006/57/EK határozat hatályon kívül helyezéséről
   (2008/212/EK)
   AZ EURÓPAI UNIÓ TANÁCSA,
   tekintettel az Európai Közösséget létrehozó szerződésre,
   tekintettel a stabilizációs és társulási folyamat keretében európai partnerségek létrehozásáról szóló, 2004. március 22-i 533/2004/EK tanácsi rendeletre (1), annak módosítását is figyelembe véve, és különösen annak 2. cikkére,
   tekintettel a Bizottság javaslatára,
   mivel:

               (1)

               Az Európai Tanács 2003. június 19–20-i thesszaloniki ülésén jóváhagyta a partnerség olyan eszközként történő bevezetését, amely megvalósíthatja a nyugat-balkáni országok európai perspektíváját.

               (2)

               Az 533/2004/EK rendelet előírja, hogy a Tanács határoz a partnerségekre irányadó elvekről, prioritásokról és feltételekről, valamint bármely későbbi kiigazításról. A rendelet azt is megállapítja, hogy a partnerségek végrehajtásának nyomon követése a stabilizációs és társulási folyamat keretében kialakított mechanizmusok, nevezetesen az elért eredményekről szóló éves jelentések révén biztosított.

               (3)

               Az Európai Tanács 2005. december 17-i ülésén jóváhagyta Macedónia Volt Jugoszláv Köztársaság tagjelöltségét. Ennélfogva javaslatot nyújtottak be az 533/2004/EK rendelet olyan értelmű módosítására, hogy a partnerség megnevezés ezen ország esetében „európai partnerségről”„csatlakozási partnerségre” módosuljon.

               (4)

               2006. január 30-án a Tanács a Bizottság 2005. novemberi javaslata alapján elfogadta a Macedónia Volt Jugoszláv Köztársasággal kötött második csatlakozási partnerséget (2).

               (5)

               A 2006–2007. évi bővítési stratégiáról és a fő kihívásokról szóló bizottsági dokumentum jelezte, hogy a partnerségeket 2007 végén naprakésszé fogják tenni.

               (6)

               2006. július 17-én a Tanács elfogadta az egy előcsatlakozási támogatási eszköz (IPA) létrehozásáról szóló 1085/2006/EK rendeletet (3), amely megújítja a csatlakozás előtt álló országok pénzügyi támogatási keretét.

               (7)

               Ezért helyénvaló egy, a jelenlegi partnerséget naprakésszé tevő csatlakozási partnerség elfogadása annak érdekében, hogy – a Macedónia Volt Jugoszláv Köztársaságnak az Európai Unióba történő további integrációja terén elért eredményekről szóló 2007-es bizottsági jelentés megállapításai alapján – a további munkára vonatkozó, megújított prioritásokat meghatározzák.

               (8)

               Az Európai Unióba történő további integráció előkészítése érdekében Macedónia Volt Jugoszláv Köztársaság illetékes hatóságainak tervet kell kidolgozniuk ütemtervvel és olyan meghatározott intézkedésekkel, amelyeket a csatlakozási partnerség prioritásainak elérése érdekében meghozni szándékoznak.

               (9)

               A 2006/57/EK határozatot ezért hatályon kívül kell helyezni,

         A KÖVETKEZŐKÉPPEN HATÁROZOTT:
   1. cikk
   A Macedónia Volt Jugoszláv Köztársasággal létrejött csatlakozási partnerség elveit, prioritásait és feltételeit a melléklet tartalmazza.
   2. cikk
   A csatlakozási partnerség végrehajtását a stabilizációs és társulási folyamat keretében kialakított mechanizmusok – nevezetesen az elért eredményekről szóló éves bizottsági jelentések – révén ellenőrzik.
   3. cikk
   A 2006/57/EK határozatot hatályon kívül kell helyezni.
   4. cikk
   Ez a határozat az Európai Unió Hivatalos Lapjában való kihirdetését követő harmadik napon lép hatályba.

      Kelt Brüsszelben, 2008. február 18-án.

            a Tanács részéről

            az elnök

         D. RUPEL

      (1)  HL L 86., 2004.3.24., 1. o. A 269/2006/EK rendelettel (HL L 47., 2006.2.17., 7. o.) módosított rendelet.

      (2)  A Tanács 2006/57/EK határozata (2006. január 30.) a Macedónia Volt Jugoszláv Köztársasággal az európai partnerségben létrehozott elvekről, prioritásokról és feltételekről, valamint a 2004/518/EK határozat hatályon kívül helyezéséről (HL L 35., 2006.2.7., 57. o.).

      (3)  HL L 210., 2006.7.31., 82. o.

      MELLÉKLET
      MACEDÓNIA VOLT JUGOSZLÁV KÖZTÁRSASÁG 2007. ÉVI CSATLAKOZÁSI PARTNERSÉG
      1.   BEVEZETÉS
      Az Európai Tanács jóváhagyta az európai partnerségek olyan eszközként történő bevezetését, amely megvalósíthatja a nyugat-balkáni országok európai perspektíváját. A javasolt csatlakozási partnerség a Macedónia Volt Jugoszláv Köztársaságról készült, az elért haladásról szóló 2007. évi bizottsági jelentés alapján naprakésszé teszi a 2006. januári európai partnerséget. Új és továbbra is fennálló cselekvési prioritásokat határoz meg. Ezeket az új cselekvési prioritásokat az ország sajátos igényeihez és felkészültségének szintjéhez kell igazítani, és szükség szerint naprakésszé kell tenni. Macedónia Volt Jugoszláv Köztársaságnak tervet kell kidolgoznia, amely magában foglalja a csatlakozási partnerség prioritásaival kapcsolatos ütemtervet és konkrét intézkedéseket. A partnerség az országnak nyújtandó pénzügyi támogatásokhoz is iránymutatást ad.
      2.   ELVEK
      A nyugat-balkáni országok európai felzárkózásához – egészen eljövendő csatlakozásukig – továbbra is a stabilizációs és társulási folyamat nyújt keretet. A Macedónia Volt Jugoszláv Köztársaságra vonatkozóan megállapított prioritások Macedónia Volt Jugoszláv Köztársaságnak az Európai Tanács 1993-as koppenhágai ülésén meghatározott kritériumoknak való megfelelési képességéhez, valamint a stabilizációs és társulási folyamat során – különösen a Tanács 1997. április 29-i és 1999. június 21–22-i következtetéseiben – megállapított feltételekhez, a 2000. november 24-i zágrábi csúcstalálkozó zárónyilatkozatához, valamint a Thesszaloniki Cselekvési Programhoz kapcsolódnak.
      3.   PRIORITÁSOK
      Az e csatlakozási partnerségben felsorolt prioritásokat azon az alapon választották ki, hogy reálisan elvárható-e Macedónia Volt Jugoszláv Köztársaság által történő teljesítésük vagy érdemi előbbre vitelük a következő néhány évben. Meg kell különböztetni rövid távú prioritásokat, amelyek teljesítése egy-két éven belül, illetve középtávú prioritásokat, amelyek teljesítése három-négy éven belül várható. A prioritások a jogszabályokra és végrehajtásukra egyaránt vonatkoznak.
      A prioritások megállapításának szükségességét illetően egyértelmű, hogy Macedónia Volt Jugoszláv Köztársaság számára vannak olyan teljesítendő feladatok is, amelyek prioritássá válhatnak egy következő partnerségben, figyelembe véve Macedónia Volt Jugoszláv Köztársaság jövőbeli előrehaladását is.
      A rövid távú prioritások közül a legfontosabbakat kijelölték, és a prioritási lista elején összesítették. E fő prioritások sorrendje nem fontosságuk sorrendjét jelzi.
      3.1.   RÖVID TÁVÚ PRIORITÁSOK
      A legfontosabb prioritások

                  —

                  A stabilizációs és társulási megállapodás keretében vállalt valamennyi kötelezettség megfelelő végrehajtásának biztosítása.

                  —

                  Konstruktív és széles körű párbeszéd ösztönzése a demokratikus intézmények keretében, különösen az összes politikai párt közötti konszenzust igénylő területeken.

                  —

                  A rendőrségről szóló törvény hatékony végrehajtása.

                  —

                  Az igazságszolgáltatási reformok végrehajtásában tartós eredmények elérése, valamint az igazságszolgáltatási rendszer függetlenségének és átfogó kapacitásának erősítése. Az ügyészség reformjának végrehajtása és a Bírói Tanács tagjainak kinevezésének befejezése.

                  —

                  A korrupció elleni jogszabályok végrehajtásával kapcsolatban tartós eredmények elérése.

                  —

                  A köztisztviselők felvételi eljárásának és szakmai előmenetelének politikától függetlenné tétele, az érdem alapján történő szakmai előmeneteli rendszer kialakítása és a köztisztviselői törvény maradéktalan végrehajtása.

                  —

                  A munkahelyteremtés előtt álló akadályok csökkentése és különösen a fiatalkori és a hosszú távú munkanélküliség kezelése.

                  —

                  Az általános üzleti környezet ösztönzése a jogállamiság javítása, a szabályozó és felügyeleti szervek függetlenségének erősítése, a jogi eljárások felgyorsítása és a tulajdonjogi állapotok nyilvántartásba vételének folytatása által.

            Politikai követelmények
      Demokrácia és jogállamiság

                  —

                  Az ohridi keretmegállapodás végrehajtásának folytatása, többek között abból a célból, hogy elősegítsék az etnikumok közötti bizalom kiépítését.

            Parlament/választások

                  —

                  Annak biztosítása, hogy valamennyi jövőbeli választást a választási kódexszel összhangban hajtsák végre.

                  —

                  Azonnali határozatok a választási szabálytalanságokkal kapcsolatban, valamint olyan büntetések kiszabása, amelyek elrettentenek ezek elkövetésétől.

                  —

                  A parlament kapacitásának erősítése, különösen a rendelkezésére álló források növelése által.

            Kormányzat

                  —

                  A helyi közigazgatás átláthatóságának és elszámoltathatóságának erősítése. Különösen a belső ellenőrzések és auditok erősítése.

                  —

                  A települési adók begyűjtésének kielégítő szintje az egész országban.

                  —

                  Az önkormányzati kapacitás fejlesztése az állami tulajdonú földek kezelése érdekében.

                  —

                  Kielégítő számú és kompetenciájú önkormányzati személyzet biztosítása.

            Közigazgatás

                  —

                  Érdem alapján történő szakmai előmeneteli rendszer bevezetése annak érdekében, hogy központi és helyi szinten egyaránt elszámoltatható, hatékony és professzionális közigazgatási szervezet jöjjön létre.

                  —

                  A köztisztviselők etikai kódexe hatékony végrehajtásának biztosítása.

                  —

                  Az adminisztratív kapacitás erősítése, különösen a stratégiai tervezés és politikafejlesztés kapacitásának fejlesztése és a képzés javítása által, valamint a köztisztviselők általános képzési stratégiájának kialakítása.

                  —

                  A közigazgatás – különösen a döntéshozatali folyamat – átláthatóságának biztosítására elfogadott intézkedések hatékony végrehajtása és a civil társadalom aktív részvételének további ösztönzése.

                  —

                  A bűnüldöző szervek reformja végrehajtásának folytatása.

                  —

                  Megfelelő adminisztratív kapacitás biztosítása az IPA-alapok programozására és hatékony kezelésére vonatkozóan.

            Igazságszolgáltatási rendszer

                  —

                  A bírói és ügyészi akadémián folyó alap- és továbbképzés további fejlesztése.

                  —

                  Az új bírósági szervezet létrehozásának befejezése, a teljes működőképesség biztosítása érdekében megfelelő források rendelkezésre bocsátása, valamint hatékonyságának ösztönzése.

                  —

                  A bírósági határozatok megfelelő és teljes körű végrehajtása.

            Korrupcióellenes politika

                  —

                  Az Állami Korrupcióellenes Bizottság és az Állami Számvevőszék ajánlásai megfelelő nyomon követésének biztosítása.

                  —

                  A korrupcióellenes államok csoportja (GRECO) ajánlásainak teljes körű végrehajtása.

                  —

                  A politikai pártok és választási kampányok finanszírozásával kapcsolatban elfogadott szabályok végrehajtásához szükséges adminisztratív kapacitás erősítése. Jogsértések esetén hatékony szankciók kiszabása.

                  —

                  Az egyes közhivatalnokok mérlegelési jogköre felülvizsgálatának nyomon követése.

                  —

                  Az információkhoz való nyilvános hozzáférésről szóló törvény teljes körű végrehajtása.

                  —

                  Az intézmények közötti együttműködés további erősítése.

            Emberi jogok és kisebbségvédelem

                  —

                  Az emberi jogokról szóló európai egyezménynek, a kínzás megelőzésére létrehozott európai bizottság ajánlásainak, valamint a nemzeti kisebbségek védelméről szóló keretegyezménynek való teljes megfelelés.

                  —

                  Az etikai, a belső ellenőrzésre, a szakmai és az emberi jogi előírásokra vonatkozó szabályok maradéktalan végrehajtása valamennyi bűnüldöző szerven, igazságszolgáltatási és büntetés-végrehajtási intézményen belül, ideértve a rendszeres képzést is.

                  —

                  Elegendő forrás biztosítása a fogvatartási körülmények javítása érdekében.

                  —

                  Hatékony mechanizmusok létrehozása annak érdekében, hogy az egyének vagy csoportok ellen állami vagy nem állami szervek által elkövetett diszkrimináció minden formáját azonosítsák, üldözzék és büntessék.

                  —

                  A nők és a gyermekek jogainak fokozott védelme.

                  —

                  A kisebbségi közösségek igazságos képviseletére vonatkozó stratégia naprakésszé tétele és végrehajtása, elsősorban elegendő forrás biztosítása és a célok nem teljesítésének hatékony szankcionálása által.

                  —

                  A kisebbségi csoportokhoz tartozók oktatáshoz, igazságszolgáltatáshoz és szociális jóléthez való hozzáférésének támogatása.

            Regionális kérdések és nemzetközi kötelezettségek

                  —

                  Továbbra is teljes körű együttműködés a volt Jugoszláviával foglalkozó nemzetközi büntetőtörvényszékkel (ICTY), valamint – tekintettel az ICTY által esetlegesen visszaküldött aktákra – a szabályszerű eljárás biztosításához szükséges előfeltételek teljesítése.

                  —

                  A stabilitási paktumról egy inkább regionális szintű együttműködési keretrendszerre történő áttérés további ösztönzése, valamint a Közép-európai Szabadkereskedelmi Megállapodás (CEFTA) hatékony végrehajtása.

                  —

                  A jószomszédi kapcsolatok fenntartása, különös tekintettel a Görögország vonatkozásában fennálló névkérdés esetében egyeztetett és kölcsönösen elfogadható megoldás kidolgozására konstruktív megközelítést alkalmazva tett fokozott erőfeszítések által, az ENSZ Biztonsági Tanácsa 817/93. és 845/93. sz. határozatának keretében, valamint az olyan lépések elkerülése, amelyek e kapcsolatokat kedvezőtlenül érinthetik.

                  —

                  A szomszédos országokkal való együttműködés erősítése és a hatékony végrehajtás biztosítása, különösen a határokon átnyúló együttműködés, a szervezett bűnözés, a tiltott kereskedelem és a csempészet elleni küzdelem, az igazságügyi együttműködés, a határellenőrzés, a visszafogadás és a környezetvédelem vonatkozásában.

            Gazdasági követelmények

                  —

                  A földek és ingatlanok bejegyzésének folytatása, az ingatlan-nyilvántartás erősítése a gazdasági szereplők jogbiztonságának javítása érdekében, valamint a piacgazdasági mechanizmusok működésének javítása.

                  —

                  A közszolgáltatások hatékonyságának javítása, elsősorban a képzésre és a jelenlegi infrastruktúra javítására fordított további pénzeszközök segítségével.

            A tagsággal járó kötelezettségek vállalására való képesség

            1. fejezet: Az áruk szabad mozgása

                  —

                  A szükséges infrastruktúra teljessé tételéhez szükséges horizontális keretjogszabályok elfogadása és végrehajtása, valamint a megfelelőségértékelési eljárások esetében a különböző funkciókhoz tartozó feladatok (szabályozás, szabványosítás, akkreditáció, metrológia, megfelelőségértékelés és piacfelügyelet) elkülönítése.

                  —

                  A közösségi vívmányok végrehajtására vonatkozó, szakaszokat meghatározó átfogó stratégia megszövegezése a vonatkozó horizontális szerveződések (szabványosítás, akkreditáció, metrológia és piacfelügyelet) számára, amely stratégia tartalmazza a jogszabályi intézkedések bevezetésére és hatékony végrehajtására vonatkozó határidőket és az ehhez kapcsolódó pontos hatásköröket, valamint a különböző ágazatokban rendelkezésre álló adminisztratív kapacitás ösztönzését.

                  —

                  Cselekvési terv, a kölcsönös elismerési záradékok bevezetésére és a szükséges későbbi összeállítása szakaszok meghatározásával az EK-Szerződés 28–30. cikkének való megfelelés érdekében; a tervben szerepelnie kell a nemzeti jogszabályok és igazgatási gyakorlatok belső átvilágítására, a módosításokra vonatkozó fontos határidőknek.

                  —

                  Az európai szabványok elfogadásának felgyorsítása, valamint az európai szabványügyi szervezetek teljes jogú tagjává válásra tett erőfeszítések fokozása.

            3. fejezet: A letelepedés joga és a szolgáltatásnyújtás szabadsága

                  —

                  Az EU tagállamaiból származó természetes és jogi személyek letelepedése és az általuk biztosított, határokon átnyúló szolgáltatásnyújtás előtt még fennálló akadályok felszámolása.

                  —

                  Az állandó telephelyről, illetve ideiglenes jelleggel nyújtott szolgáltatások megkülönböztetésének jogszabályokba foglalása.

            4. fejezet: A tőke szabad mozgása

                  —

                  A pénzmosás elleni keret további erősítése, különösen a jelentést tevő intézmények tudatosságának fokozása, valamint az érintett intézmények általi hitelt érdemlő végrehajtás révén. A kapacitás megerősítése és a bűnüldözési operatív információk megosztása az intézmények között.

                  —

                  Eredmények elérése a tőkemozgás útjában álló, még fennmaradt korlátozások felszámolásában.

            5. fejezet: Közbeszerzés

                  —

                  A panaszbizottság erősítése a hatékony jogorvoslati rendszer biztosítása érdekében.

            6. fejezet: Társasági jog

                  —

                  Hatékony és független minőségbiztosítás, valamint nyilvános felügyeleti rendszerek létrehozása a bejegyzett könyvvizsgálókra és könyvvizsgáló cégekre vonatkozóan. A vonatkozó adminisztratív kapacitás megerősítése.

            7. fejezet: Szellemi tulajdonjog

                  —

                  Nemzeti stratégia és cselekvési terv készítése az e fejezet hatálya alá tartozó összes területen meglévő közösségi vívmányok végrehajtásához és erősítéséhez szükséges kapacitás létrehozásának vonatkozásában, különös fontosságot tulajdonítva a bűnüldöző szervek, bírák, ügyészek és vámtisztviselők számára szervezendő speciális képzések szükségességének.

                  —

                  Tudatosító kampányok kialakítása, valamint a bűnüldöző szervek és az összes érdekelt fél közötti együttműködés javítása.

            8. fejezet: Versenypolitika

                  —

                  A trösztellenes törvények hiteles végrehajtási nyilvántartásának létrehozása és összpontosítás a versenyjog legsúlyosabb megsértéseire.

                  —

                  Az állami támogatások hatékony előzetes ellenőrzésének kiépítése.

                  —

                  A versenyvédelmi bizottság adminisztratív kapacitásának erősítése, a megfelelő költségvetés és személyzet biztosítása.

                  —

                  A versenyjog átlátható és megkülönböztetéstől mentes alkalmazásának teljes körű biztosítása.

            9. fejezet: Pénzügyi szolgáltatások

                  —

                  A pénzügyi szolgáltatások terén a jogi szabályozás és a felügyeleti keret megerősítése, beleértve a végrehajtást, különös tekintettel a biztosítási ágazatra és az értékpapírpiacokra.

                  —

                  Annak biztosítása, hogy a biztosítási ágazatot felügyelő független hatóság megkezdhesse működését, és elegendő számú személyzet álljon rendelkezésére.

            10. fejezet: Információs társadalom és média

                  —

                  A stabilizációs és társulási megállapodás megszegésének megszüntetése azáltal, hogy megtesznek minden szükséges intézkedést az elektronikus kommunikációs ágazat liberalizációjára irányuló kötelezettség teljesítése érdekében, beleértve az összes előírt másodlagos jogszabály elfogadását és a szabályozó szervek további megerősítését.

                  —

                  Versenyképes biztosítékok garantálása a piaci erők jelentős működtetői számára.

                  —

                  Az elektronikus kommunikációt és médiát szabályozó hatóságok függetlenségének és adminisztratív kapacitásának megerősítése.

                  —

                  Stabil és fenntartható finanszírozási források biztosítása a közszolgálati műsorszolgáltató és a Műsorszórási Tanács számára.

            11. fejezet: Mezőgazdaság és vidékfejlesztés

                  —

                  A mezőgazdasági földterület ingatlan-nyilvántartásba vételének felgyorsítása.

                  —

                  Helytálló és megbízható mezőgazdasági adatok gyűjtése és feldolgozása.

                  —

                  Folytatni kell az előkészületeket – az uniós követelményekkel és a nemzetközi ellenőrzési előírásokkal összhangban – a mezőgazdasági alapok kezeléséért és ellenőrzéséért felelős hatékony és eredményes kifizető testületek létrehozására.

            12. fejezet: Élelmiszer-biztonsági, állat- és növény-egészségügyi politika

                  —

                  A jogszabályoknak az állat- és növény-egészségügyi közösségi vívmányokkal történő összehangolásának folytatása, amelynek középpontjában a vívmányokkal összeegyeztethető keretszabályozás áll.

                  —

                  Az állat-egészségügyi szolgálat kapacitásának további megerősítése mind központi, mind helyi szinten az EU-kompatibilis ellenőrzési rendszer létrehozása céljából, különös tekintettel az importellenőrzésekre.

                  —

                  A szarvasmarhafélék azonosítására és mozgásuk nyilvántartására létrehozott rendszer működésének biztosítása, valamint a disznók, juhok és kecskék azonosítására szolgáló rendszer bevezetése.

                  —

                  Az állatbetegségek és állategészségügy ellenőrző rendszereinek további összehangolása az EU jogszabályi és intézményi követelményeivel, valamint a bejelentési kötelezettség alá eső betegségekre vonatkozó készenléti tervekkel.

                  —

                  Az agrár-élelmiszeripari létesítmények uniós követelményeknek való megfelelésének értékelése, amely e létesítmények jövőbeli fejlesztési terveinek alapjául szolgál majd.

            14. fejezet: Közlekedéspolitika

                  —

                  A délkelet-európai regionális közlekedési főhálózat kialakításáról szóló egyetértési nyilatkozat végrehajtásának folytatása, és a Délkelet-Európai Közlekedési Megfigyelőállomással való együttműködés megerősítése.

                  —

                  A közúti szállításra vonatkozó közösségi vívmányokkal való összehangolás folytatása, különösen a veszélyes áruk, a piacra jutás, a szociális feltételek, a digitális menetíró készülék és a közúti biztonság javítása terén.

                  —

                  A vasúti ágazatban az infrastruktúra működtetőjétől és a vasúttársaságoktól független szabályozó szerv létrehozása, a biztonsági tanúsítványok kibocsátásáért felelős biztonsági hatóság létrehozása, valamint a jogszabályok összehangolása a veszélyes áruk vasúti szállítására vonatkozó uniós szabályokkal. Az utasszállítással kapcsolatos közszolgáltatási kötelezettségekért nyújtott kompenzáció által pénzügyi stabilitás biztosítása és adósságcsökkentés.

                  —

                  Az európai közös légtérre vonatkozó megállapodás első átmeneti szakaszával kapcsolatos kötelezettségvállalások – köztük a vonatkozó légiközlekedési jogszabályok – végrehajtása.

                  —

                  A polgári légiközlekedési hatóság adminisztratív kapacitásának megerősítése.

            15. fejezet: Energia

                  —

                  A belső villamosenergia- és gázpiacokra, az energiahatékonyságra és a megújuló energiaforrásokra vonatkozó jogszabályok közösségi vívmányokkal történő összehangolásának folytatása az energiapiac verseny számára történő fokozatos megnyitása céljából.

                  —

                  Az Energiaszabályozási Bizottság függetlenségének további erősítése.

                  —

                  Az energiaközösséget létrehozó szerződésből fakadó kötelezettségek végrehajtása a belső gáz- és villamosenergia-piacra és a villamos energia határokon átnyúló kereskedelmére vonatkozó közösségi vívmányok teljes körű végrehajtására tekintettel.

                  —

                  Az adminisztratív kapacitás erősítése az összes energiaágazatban és az Energiaügynökség vonatkozásában az energiahatékonyság, valamint a megújuló energiaforrások terén.

                  —

                  Radioaktív anyagok tárolására alkalmas létesítmény építése.

                  —

                  A Sugárbiztonsági Igazgatóság megfelelő és független működésének biztosítása.

            16. fejezet: Adóügy

                  —

                  Az adminisztratív kapacitás növelése az adójogszabályok végrehajtása, valamint az adócsalás elleni küzdelem érdekében.

                  —

                  Az ellenőrzési politika sürgős reformját és az ellenőrzési kapacitás javítását célzó strukturális intézkedések meghozatala.

                  —

                  Ellenőrzési stratégia kidolgozása és megfelelő számítógépes rendszer bevezetése.

                  —

                  A vállalkozások adózására vonatkozó magatartási kódexének elvei melletti elkötelezettség és annak biztosítása, hogy az új adóintézkedések összhangban legyenek ezekkel az elvekkel.

            18. fejezet: Statisztika

                  —

                  Az Állami Statisztikai Hivatal kapacitásának erősítése a következő népszámlálás időben történő megvalósítása, valamint a nemzeti számlák és az ezek alapjául szolgáló statisztikák folyamatos fejlesztése céljából; különösen a mezőgazdasági és üzleti statisztikák gyűjtése és feldolgozása során fennálló hiányosságoknak az uniós szabványokkal és módszertannal összhangban történő kezelése, valamint még több statisztikai adat eljuttatása az Eurostathoz.

                  —

                  A vállalkozások statisztikai nyilvántartása és a mezőgazdasági üzemek nyilvántartásának teljes kialakítása, beleértve az információ naprakésszé tételére irányuló gyakorlatokét is.

            19. fejezet: Foglalkoztatás és szociálpolitika

                  —

                  A közösségi vívmányok átültetésének folytatása és a vonatkozó igazgatási és végrehajtási struktúrák – köztük a munkaügyi felügyelet – megerősítése.

                  —

                  A társadalmi befogadással és szociális védelemmel kapcsolatos politikák végrehajtásához szükséges adminisztratív kapacitás biztosítása.

                  —

                  Működő és reprezentatív szociális párbeszéd biztosítása.

                  —

                  További erőfeszítések a fogyatékkal élő személyek helyzetének javítására.

            20. fejezet: Vállalkozás- és iparpolitika

                  —

                  A növekedést és innovációt előmozdító ipari stratégia meghatározása és végrehajtása.

                  —

                  A vállalkozásokra vonatkozó új szabályozás módszeres hatásvizsgálatának bevezetése.

                  —

                  A kkv-részleg és a kkv-ügynökség forrásainak erősítése, valamint a kkv-kra irányuló stratégia és cselekvési terv és a kisvállalkozások európai chartájának végrehajtása.

                  —

                  A szabályozás egyszerűsítésének, az elavult szabályok gyorsított eljárással történő felszámolásának és az üzletmenet útjában álló bürokratikus akadályok leépítésének folytatása; a szabályozási hatásvizsgálatok bevezetése.

            22. fejezet: A regionális politika és a strukturális eszközök koordinálása

                  —

                  Az intézményi struktúrák létrehozásának erősítése és az adminisztratív kapacitás – különösen a szakminisztériumok szintjén – történő erősítése a programozás, projekt-előkészítés, ellenőrzés, értékelés, pénzügyi irányítás és ellenőrzés terén, az uniós előcsatlakozási programoknak a közösségi kohéziós politika megvalósításához szükséges előkészületként szolgáló végrehajtása érdekében.

                  —

                  A nemzeti regionális fejlesztési stratégia véglegesítése.

            23. fejezet: Igazságszolgáltatás és alapvető jogok

                  —

                  A személyes adatok védelmére vonatkozó nemzeti jogszabályok végrehajtása. Az egyéneknek a személyes adatok gépi feldolgozása során való védelméről szóló Európa tanácsi egyezményt kiegészítő, a felügyeleti hatóságokról és a határokon átnyúló adatáramlásról szóló jegyzőkönyv aláírása és megerősítése.

                  —

                     A többi prioritás vonatkozásában lásd a politikai követelményekkel kapcsolatos szakaszt.

            24. fejezet: Jogérvényesülés, szabadság és biztonság

                  —

                  Az integrált határ-ellenőrzési cselekvési terv végrehajtásának folytatása, a fő határ-ellenőrzési adatbázisok kifejlesztése és összekapcsolása, a dokumentumelemző és határfelügyeleti készülékek javítása, a kiváló minőségű úti és személyazonossági okmányok kiadására vonatkozó követelmények eredményes végrehajtásának biztosítása, valamint a személyzet továbbképzése.

                  —

                  Megfelelő finanszírozás és képzés a rendőrségi reform végrehajtásához, a rendőri szervek, a rendőrség és más bűnüldöző szervek közötti koordináció és együttműködés erősítése, valamint a bűnügyi rendőrség és az ügyészek közötti együttműködés erősítése.

                  —

                  Átfogó rendőri humán erőforrás- és képzési stratégia kifejlesztése és végrehajtása, valamint a rendelkezésre álló felszerelés korszerűsítése.

                  —

                  A szervezett bűnözés elleni küzdelem fokozása, elsősorban a különleges nyomozati intézkedések jobb alkalmazása és a nemzetközi elfogatóparancsok (többek között a számítógépes bűnözés, különösen a gyermekpornográfia terén történő) azonnali kibocsátása és nyomon követése által, valamint a szervezett bűnözés elleni küzdelemben – beleértve az ember-, fegyver- és kábítószer-kereskedelmet – a szervek közötti felhasználásra szánt integrált hírszerzőrendszer létrehozása.

                  —

                  Az emberkereskedelem elleni küzdelemre vonatkozó nemzeti cselekvési terv végrehajtására irányuló erőfeszítések fokozása, valamint a számítógépes bűnözés felderítéséhez szükséges kapacitás erősítése.

                  —

                  Az Európai Közösség és a Macedónia Volt Jugoszláv Köztársaság közötti visszafogadási megállapodás végrehajtása, és tárgyalások folytatása visszafogadási megállapodásokról az átutazó migránsok származási országaival.

                  —

                  A (nemzetközi) védelemre szoruló személyek jogait garantáló jogi eszközök bevezetésének gyorsítása.

                  —

                  A menekült- és idegenrendészeti törvény összehangolása a vonatkozó közösségi vívmányokkal.

            25. fejezet: Tudomány és kutatás

                  —

                  A kutatási és technológiafejlesztési kapacitás megerősítése a közösségi keretprogramokban való sikeres részvétel biztosítása céljából.

                  —

                  Integrált kutatáspolitika kialakításának megkezdése és az Európai Kutatási Térségbe történő integrációhoz szükséges intézkedések megtétele.

            26. fejezet: Oktatás és kultúra

                  —

                  Az egész életen át tartó tanulás és a „Cselekvő ifjúság” program irányításához szükséges jogszabályi és adminisztratív keret létrehozásának befejezése, valamint a végrehajtó szervek megerősítése.

            27. fejezet: Környezetvédelem

                  —

                  A jogszabályok közösségi vívmányokkal történő összehangolásának folytatása, elsősorban a levegőminőség, a hulladékgazdálkodás és a vízminőség területén, valamint a jogszabályok végrehajtásának és a környezet-ellenőrzésnek a jelentős mértékű javítása.

                  —

                  A Környezetvédelmi Felügyelőség és egyéb végrehajtó szervek megerősítése, hiteles végrehajtási nyilvántartás kialakítása, valamint annak biztosítása, hogy a pénzbírságok és egyéb szankciók elrettentő erejűek legyenek, és alkalmazásuk hatékony legyen.

                  —

                  Az adminisztratív kapacitás országos és helyi szintű megerősítése, valamint a környezetvédelmi kérdésekért felelős közigazgatási szervek közötti koordináció javítása.

                  —

                  Stratégiai tervek (többek között pénzügyi stratégiák), nemzeti hulladékgazdálkodási stratégia és hulladékgazdálkodási terv készítése.

                  —

                  Az összehangolás költségeinek becslésén alapuló környezetvédelmi befektetési stratégia kidolgozása.

                  —

                  A környezetvédelmi követelmények belefoglalása más ágazati politikákba, különösen környezeti hatásvizsgálatok kialakítása révén.

                  —

                  A környezetvédelmi infrastruktúrába történő beruházások növelése, különös hangsúllyal a szennyvízgyűjtésre és -kezelésre, az ivóvízellátásra, a levegőszennyezés problémájának megoldására, valamint a hulladékgazdálkodásra.

            29. fejezet: Vámunió

                  —

                  Az adminisztratív kapacitás bővítése a vámjogszabályok végrehajtása és a határokon átnyúló bűnözés leküzdése céljából.

                  —

                  A jogszabályok és eljárások további közelítése a közösségi vívmányokhoz, különösen az árutovábbítás és a vámkontingensek kiosztása területén.

                  —

                  A technológiai és ipari fejlesztési zónákról szóló törvény összehangolása a közösségi vívmányokkal.

            31. fejezet: Kül-, biztonság- és védelmi politika

                  —

                  A nemzetközi megszorító intézkedések terén kialakított közös álláspont végrehajtására szolgáló jogszabályok végrehajtása.

            32. fejezet: Pénzügyi ellenőrzés

                  —

                  Az államháztartás belső pénzügyi ellenőrzésére vonatkozó politikai dokumentum felülvizsgálata, a belső pénzügyi ellenőrzésre és auditra vonatkozó törvények kidolgozása annak érdekében, hogy a belső pénzügyi ellenőrzési politika és a hatályos jogszabályok átfogóak és következetesek legyenek, valamint az államháztartás belső pénzügyi ellenőrzéséhez kapcsolódó középtávú prioritások végrehajtására vonatkozó cselekvési terv naprakésszé tétele.

                  —

                  A központi állami intézmények belső ellenőrzési egységei létrehozásának befejezése, adott esetben helyhatósági szinten hasonló egységek létrehozása, és számukra elegendő személyzet, képzési lehetőség és felszerelés biztosítása.

                  —

                  Az EU előcsatlakozási eszközei keretében indított programok decentralizált végrehajtásához szükséges hatékony irányítási, monitoring, ellenőrzési és pénzügyi ellenőrzési rendszerek létrehozása.

            3.2.   KÖZÉPTÁVÚ PRIORITÁSOK
      Politikai követelmények
      Demokrácia és jogállamiság
      Kormányzat

                  —

                  A decentralizációs folyamat befejezése.

            Közigazgatás

                  —

                  A stabilizációs és társulási megállapodás végrehajtása céljából az adminisztratív kapacitás további fejlesztése.

            Korrupcióellenes politika

                  —

                  A korrupció elleni küzdelemre vonatkozó stratégia végrehajtásának befejezése.

                  —

                  Az összeférhetetlenségről szóló szabályok további érvényesítése, a kötelező nemzetközi rendelkezésekkel összhangban.

            Emberi jogok és kisebbségvédelem

                  —

                  Az emberi jogok tiszteletben tartásának további előmozdítása a büntetés-végrehajtási szervek által, a fogdákban és büntetés-végrehajtási intézetekben.

                  —

                  A kisebbségi közösségek igazságos képviseletére vonatkozó stratégia további végrehajtása.

            Regionális kérdések és nemzetközi kötelezettségek

                  —

                  A regionális párbeszéd, a stabilitás, a jószomszédi viszony és az együttműködés előmozdítása.

            Gazdasági követelmények

                  —

                  Az ország liberalizáció melletti kötelezettségvállalásai fényében a villamosenergia-piac fenntarthatóságának biztosítására irányuló erőfeszítések fokozása egyrészt a költségmegtérülést nem biztosító árak alapján fennálló torzulások megszüntetése, másrészt a szabályozó intézmények és a fizikai infrastruktúra megerősítése által.

                  —

                  A közkiadások minőségének javítása az állami szektor középtávú tervezési kapacitásának megerősítése és a költségvetés végrehajtásának javítása által. Az oktatás minőségének további javítása, az infrastruktúra további finanszírozásához szükséges eszközök és az oktatási ágazatban jelenleg zajló reformok megfelelő végrehajtásához szükséges személyzet rendelkezésre bocsátása által.

                  —

                  A munkaerő-piaci teljesítmény további javítása és a munkanélküliség további csökkentése, különösen a fiatalkori és a hosszú távú munkanélküliség kezelésére tett kiegészítő intézkedések, valamint a szociális biztonsági és az oktatási rendszer modernizálása által.

                  —

                  Az informális szektornak a formális gazdaságba történő integrálására tett erőfeszítések folytatása.

                  —

                  Az ország – elsősorban energetikai és közlekedési – infrastruktúrájának fejlesztése a gazdaság versenyképességének általános javítása érdekében.

            A tagsággal járó kötelezettségek vállalására való képesség

            1. fejezet: Az áruk szabad mozgása

                  —

                  A közösségi vívmányokkal összhangban piacfelügyeleti rendszer kiépítése.

            3. fejezet: A letelepedés joga és a szolgáltatásnyújtás szabadsága

                  —

                  A közösségi vívmányokkal való összehangolás a szakmai képesítések kölcsönös elismerése terén, beleértve a képzéssel kapcsolatos rendelkezéseket is, és a szükséges adminisztratív struktúrák kialakítása.

                  —

                  A postai szolgáltatásokra vonatkozó közösségi vívmányokkal való összehangolás, beleértve a független nemzeti szabályozó hatóság létrehozását is.

            5. fejezet: Közbeszerzés

                  —

                  Teljesen működőképes közbeszerzési struktúrák kialakítása, amelyek biztosítják a közbeszerzési eljárások közösségi szabványoknak megfelelő működését. Elektronikus közbeszerzés kialakítása.

            7. fejezet: Szellemi tulajdonjog

                  —

                  Az e fejezetben említett területekre vonatkozó közösségi vívmányok végrehajtásához és érvényesítéséhez szükséges kapacitás létrehozása, valamint kielégítő mértékű előrehaladás a szerzői jogi kalózkodással és hamisítással kapcsolatos nyomozások, perbefogások és bírósági eljárások terén.

            8. fejezet: Versenypolitika

                  —

                  A jogszabályoknak a trösztellenes és az állami támogatásra vonatkozó közösségi vívmányokkal való további összehangolása.

                  —

                  A végrehajtás hitelességének további javítása a trösztellenes szabályozás és az állami támogatások ellenőrzése terén.

                  —

                  A kormányzati intézmények, az üzleti világ és a közvélemény tudatosságának erősítése.

            9. fejezet: Pénzügyi szolgáltatások

                  —

                  Hiteles végrehajtási nyilvántartás a kötelező felelősségbiztosítással nem rendelkező gépjárművezetők elleni eljárásokról.

                  —

                  A jogszabályok összehangolása a pénzügyi szolgáltatások terén hatályos uniós jogszabályokkal.

            11. fejezet: Mezőgazdaság és vidékfejlesztés

                  —

                  A mezőgazdasági irányítás kapacitásának korszerűsítése, továbbá a közös agrárpolitika végrehajtását célzó előkészületek és irányító mechanizmusok gyakorlati alkalmazásának befejezése, különös tekintettel az integrált igazgatási és ellenőrzési rendszerre (IIER), valamint a működőképes mezőgazdaságiparcella-azonosító rendszer (MePAR) biztosítása.

            12. fejezet: Élelmiszer-biztonsági, állat- és növény-egészségügyi politika

                  —

                  A jogszabályok további összehangolása a fertőző szivacsos agyvelőbántalmakra (TSE) és az állati melléktermékekre vonatkozó közösségi vívmányokkal, e jogszabályok végrehajtása és végrehajtásuk ellenőrzése, valamint a szükséges gyűjtő- és kezelőrendszerek létrehozása.

                  —

                  Megfelelő személyzettel rendelkező növény-egészségügyi hatóság létrehozása. A növény-egészségügyi jogszabályok további összehangolása a közösségi vívmányokkal.

                  —

                  Az agrár-élelmiszeripari létesítmények korszerűsítésére vonatkozó terv elfogadása és végrehajtásának megkezdése.

                  —

                  A laboratóriumi kapacitás erősítése az élelmiszer-biztonság, illetve az állat- és növény-egészségügy területén.

            14. fejezet: Közlekedéspolitika

                  —

                  A közösségi vívmányokkal való teljes összehangolásra irányuló munka folytatása a közúti szállítás területén (beleértve a digitális menetíró készülék alkalmazását), a vasúti közlekedésre vonatkozó közösségi vívmányokkal való összehangolás folytatása (első és második vasúti csomag, valamint átjárhatóság), a légiközlekedési jogszabályokkal való teljes összehangolás és a vonatkozó jogszabályok szigorú végrehajtása.

                  —

                  Az európai közös légtérre vonatkozó megállapodás második átmeneti szakaszával kapcsolatos kötelezettségvállalások végrehajtása.

            15. fejezet: Energia

                  —

                  A megfelelő energiaellátás biztosítására, valamint az energiaközösséget létrehozó szerződésből fakadó kötelezettségekkel összhangban energiapolitika kidolgozására és végrehajtására tett erőfeszítések folytatása.

            17. fejezet: Gazdasági és monetáris politika

                  —

                  A jogi keret összehangolása a központi bank teljes függetlenségének biztosítása érdekében.

            18. fejezet: Statisztika

                  —

                  A statisztika valamennyi területének továbbfejlesztése, a kulcsfontosságú területeken teljes harmonizáció elérése a gyakoriság, hatály, osztályozás, időszerűség és minőség vonatkozásában, valamint egységes irányítási és termelési rendszer bevezetése.

                  —

                  Megfelelően összehangolt nemzeti statisztikai rendszer bevezetése.

            19. fejezet: Foglalkoztatás és szociálpolitika

                  —

                  A szociális párbeszéd állandó mechanizmusának kialakítása.

                  —

                  Hosszú távú társadalmi integrációs politika kialakítása és a sérülékeny csoportok munkaerőpiachoz való hozzáférésének ösztönzése.

                  —

                  A szociális védelemmel kapcsolatos politika további ösztönzése.

                  —

                  A fogyatékkal élő személyek helyzetének ellenőrzését lehetővé tévő mechanizmus kialakítása.

            20. fejezet: Vállalkozás- és iparpolitika

                  —

                  A kkv-ket támogató mechanizmusok továbbfejlesztése és a kkv-k pénzügyi szolgáltatásokhoz való hozzáférésének javítása – a növekedést és innovációt elősegítő ipari stratégia meghatározása és végrehajtása.

                  —

                  A vállalkozói oktatás terjesztését segítő stratégiai fejlesztés befejezése és végrehajtása sikeres, adományozók által támogatott kísérleti projektek alapján.

            22. fejezet: Regionális politika és a strukturális eszközök koordinálása

                  —

                  A központi adminisztratív kapacitás megerősítése, valamint a regionális és helyi adminisztratív kapacitás fejlesztése. A hatáskörök egyértelmű megosztása és a koordinációs kapacitás erősítése a kijelölt végrehajtó hatóságok/struktúrák (ideértve a helyi hatóságokat is) között.

            24. fejezet: Jogérvényesülés, szabadság és biztonság

                  —

                  A menekültügyre és a bevándorlásra vonatkozó közösségi vívmányokkal való összehangolás.

            25. fejezet: Tudomány és kutatás

                  —

                  Integrált kutatáspolitika alkalmazása.

            26. fejezet: Oktatás és kultúra

                  —

                  Az oktatás (beleértve az alapfokú oktatást is) minőségének javítására irányuló erőfeszítések folytatása, korszerű szakoktatási és -képzési rendszer felállítása, a felsőoktatás munkaerő-piaci és gazdasági igényekhez való igazítása, valamint a regionális együttműködés ösztönzése a felsőoktatás terén.

            27. fejezet: Környezetvédelem

                  —

                  A környezetvédelmi követelmények más ágazati politikákba történő további beépítése, különösen környezeti hatásvizsgálatok kialakítása révén.

                  —

                  A környezetvédelmi infrastruktúrába történő beruházások további növelése, különös hangsúllyal a szennyvízgyűjtésre és -kezelésre, az ivóvízellátásra, a levegőszennyezés problémájának megoldására, valamint a hulladékgazdálkodásra.

            28. fejezet: Fogyasztó- és egészségvédelem

                  —

                  A fogyasztók védelmének biztosítását szolgáló közösségi vívmányokkal való összehangolás befejezése és a hatékony piacfelügyelet megvalósításához szükséges adminisztratív kapacitás megerősítése.

                  —

                  A közegészségügyi politika – különösen a dohányzás, vér, szövetek és sejtek, továbbá a fertőző betegségek – terén fennálló közösségi vívmányokkal való összehangolás folytatása. Az intézményi, adminisztratív és pénzügyi kapacitás erősítése az egészségügyben.

                  —

                  A közösségi alapú szolgáltatások fejlesztése a gyógyintézetekben való ellátás alternatívájaként a mentális egészség terén, valamint a mentális egészségvédelemhez szükséges pénzügyi források elosztásának biztosítása.

            31. fejezet: Kül-, biztonság- és védelmi politika

                  —

                  A személyek Nemzetközi Büntetőbíróságnak történő átadása feltételeit illetően az Amerikai Egyesült Államokkal megkötött megállapodás összhangba hozása az Európai Tanács által 2002 szeptemberében elfogadott irányadó uniós elvekkel.

            32. fejezet: Pénzügyi ellenőrzés

                  —

                  Az államháztartás belső pénzügyi ellenőrzése uniós modelljének (a decentralizált irányítás elszámoltathatósága és funkcionálisan független belső ellenőrzés) továbbfejlesztése és végrehajtása, koherens jogszabályok és megfelelő intézményi kapacitás útján, a Pénzügyminisztérium irányításával.

                  —

                  Az Állami Számvevőszék működési kapacitásának és funkcionális, valamint pénzügyi függetlenségének további erősítése.

                  —

                  Az EU pénzügyi érdekeinek hatékony védelmét szolgáló eljárások végrehajtása és az adminisztratív kapacitás kiépítése.

            4.   PROGRAMOZÁS
      A nyugat-balkáni országok számára a stabilizációs és társulási folyamat értelmében nyújtandó közösségi támogatásokat a jelenlegi pénzügyi eszközök útján, különösen az 1085/2006/EK rendelet (IPA), valamint a 2007 előtt elfogadott programok esetében a 2666/2000/EK tanácsi rendelet (1) (CARDS-rendelet) keretében nyújtják majd. A finanszírozási megállapodások szolgálnak jogalapul a konkrét programok végrehajtásához. Ennélfogva e határozatnak nincsenek pénzügyi vonzatai. Macedónia Volt Jugoszláv Köztársaság a több országra irányuló és a horizontális programokból is támogatásokhoz juthat.
      5.   FELTÉTELRENDSZER
      A nyugat-balkáni országok számára nyújtandó támogatás a koppenhágai kritériumoknak, a stabilizációs és társulási megállapodás követelményeinek, valamint az e csatlakozási partnerség konkrét prioritásainak való megfelelés tekintetében elért előrelépés függvénye. A feltételek teljesítésének elmulasztása ahhoz vezethet, hogy a Tanács az 1085/2006/EK tanácsi rendelet 21. cikke alapján, illetve a 2007-et megelőző programok tekintetében a 2666/2000/EK rendelet 5. cikke alapján meghozza a szükséges intézkedéseket. A támogatásra a Tanács 1997. április 29-i következtetéseiben meghatározott feltételek is vonatkoznak, különösen a kedvezményezettek arra vonatkozó kötelezettségvállalását illetően, hogy demokratikus, gazdasági és intézményi reformokat hajtanak végre. Az egyes országokra vonatkozó éves programok szintén tartalmaznak különleges feltételeket. A finanszírozási határozatokat a Macedónia Volt Jugoszláv Köztársasággal aláírt finanszírozási megállapodás követi majd.
      6.   MONITORING
      A csatlakozási partnerség végrehajtását a stabilizációs és társulási folyamat keretében kialakított mechanizmusok, nevezetesen a Bizottság éves jelentései révén fogják ellenőrizni.

         (1)  HL L 306., 2000.12.7., 1. o. A legutóbb a 2112/2005/EK rendelettel (HL L 344., 2005.12.27., 23. o.) módosított rendelet.


title: A Tanács 2013/43/KKBP határozata ( 2013. január 22. ) az európai biztonsági stratégia keretében a fegyverkereskedelmi szerződéssel kapcsolatos tárgyalások támogatásának céljával végzett uniós tevékenységek folytatásáról

text:
               23.1.2013

               HU

               Az Európai Unió Hivatalos Lapja

               L 20/53

      A TANÁCS 2013/43/KKBP HATÁROZATA

   (2013. január 22.)
   az európai biztonsági stratégia keretében a fegyverkereskedelmi szerződéssel kapcsolatos tárgyalások támogatásának céljával végzett uniós tevékenységek folytatásáról
   AZ EURÓPAI UNIÓ TANÁCSA,
   tekintettel az Európai Unióról szóló szerződésre és különösen annak 26. cikke (2) bekezdésére és 31. cikke (1) bekezdésére,
   mivel:

               (1)

               Az Európai Tanács 2003. december 12-én elfogadta az európai biztonsági stratégiát, amely a hatékony multilateralizmuson alapuló nemzetközi rend megteremtésére hívott fel. Az európai biztonsági stratégia az Egyesült Nemzetek (ENSZ) Alapokmányát a nemzetközi kapcsolatok alapvető kereteként ismeri el. Az ENSZ megerősítése és a feladatainak ellátásához és a hatékony fellépéshez szükséges eszközökkel való ellátása kiemelt kérdés az Unió számára.

               (2)

               Az ENSZ Közgyűlése 2006. december 6-án elfogadta az „Egy fegyverkereskedelmi szerződés felé: a hagyományos fegyverek behozatalára, kivitelére és továbbadására vonatkozó közös nemzetközi normák megállapítása” című, 61/89. sz. határozatot, amelyen keresztül kikérte az ENSZ-tagállamok véleményét egy lehetséges fegyverkereskedelmi szerződésről, és létrehozott egy kormányzati szakértői csoportot a kérdés további vizsgálatára, ily módon elindítva a fegyverkereskedelmi szerződésre irányuló ENSZ-folyamatot (a továbbiakban: a fegyverkereskedelmi szerződés folyamata).

               (3)

               Az ENSZ Közgyűlése 2009. december 2-án elfogadta „A fegyverkereskedelmi szerződés” című, 64/48. sz. határozatot, amelyben úgy határozott, hogy 2012-ben összehívja a fegyverkereskedelmi szerződésről szóló ENSZ-konferenciát annak érdekében, hogy a hagyományos fegyverek transzfere tekintetében a lehető legmagasabb szintű közös nemzetközi normákat megállapító, jogilag kötelező erejű eszközt dolgozzon ki.

               (4)

               A Tanács a 2006. december 11-i, 2007. december 10-i, 2010. július 12-i és 2012. június 25-i következtetéseiben üdvözölte a fegyverkereskedelmi szerződés folyamatának különböző szakaszait, és mély elkötelezettségét fejezte ki az új, jogilag kötelező erejű nemzetközi eszközzel kapcsolatos tárgyalások eredményességének biztosítása iránt, amely eszközben a lehető legmagasabb szintű közös nemzetközi normákat kell megállapítani a hagyományos fegyverek legális kereskedelmének szabályozására, és amely eszköz valamennyi ENSZ-tagállamra érvényes lesz, és ezáltal egyetemes hatállyal bírhat.

               (5)

               A fegyverkereskedelmi szerződés folyamata inkluzív jellegének és relevanciájának az előmozdítása érdekében a Tanács 2009. január 19-én elfogadta a fegyverkereskedelmi szerződés létrejöttéhez vezető folyamat harmadik országok körében történő előmozdítására irányuló, az Európai Biztonsági Stratégia keretében végzett uniós tevékenységek támogatásáról szóló 2009/42/KKBP határozatot (1), majd 2010. június 14-én az Európai Biztonsági Stratégia keretében a fegyverkereskedelmi szerződés támogatásának céljával végzett uniós tevékenységekről szóló 2010/336/KKBP határozatot (2), melyek több, a világ különböző országaiban tartandó regionális szeminárium megrendezéséről is rendelkeztek. E tájékoztatási tevékenységek célja egyrészt az volt, hogy a megbeszélések kiterjesztésével és konkrét ajánlások megfogalmazásával támogassák a fegyverkereskedelmi szerződésről szóló, 2012. évi ENSZ-konferenciához vezető előkészítő folyamatot, másrészt pedig az, hogy segítsék az ENSZ-tagállamokat az ahhoz szükséges szakértelem kialakításában és fokozásában, hogy a fegyverkereskedelmi szerződés hatálybalépését követően hatékonyan tudják ellenőrizni a fegyvertranszfereket.

               (6)

               A fegyverkereskedelmi szerződésről szóló ENSZ-konferencia 2012. július 2. és 27. között zajlott az Egyesült Nemzetek Szervezetének New York-i székhelyén, a feladata pedig az volt, kidolgozzon egy, a hagyományos fegyverek transzfere tekintetében a lehető legmagasabb szintű közös nemzetközi normákat megállapító, jogilag kötelező erejű eszközt. A konferencián a rendelkezésre álló időkeretek között nem sikerült megállapodásra jutni a kapcsolódó záró dokumentumról. Mindazonáltal a tárgyalások során jelentős eredmények születtek, amint az a konferencia elnöke által 2012. július 26-án benyújtott szerződéstervezet szövegéből is kitűnik.

               (7)

               Az ENSZ Közgyűlésének Első Bizottsága 2012. november 7-én elfogadta a „Fegyverkereskedelmi Szerződés” című határozattervezetet, amelyben úgy határozott, hogy 2013. március 18. és 28. között New Yorkban összehívja a fegyverkereskedelmi szerződésről szóló végső ENSZ-konferenciát, amelyre a 2012. júliusi konferenciára vonatkozóan elfogadott eljárási szabályok mellett fog sor kerülni, és amelynek célja, hogy az előző ENSZ-konferencia elnöke által 2012. július 26-án benyújtott szerződéstervezet szövege alapján lezárják a fegyverkereskedelmi szerződés kidolgozását.

               (8)

               Tekintettel a 2012. júliusi ENSZ-konferencia eredményeire és a 2009/42/KKBP és 2010/336/KKBP határozatokban elindított tevékenységekre, valamint arra, hogy hozzá kell járulni a tárgyalások eredményes lezárásához, az Uniónak a továbbiakban is támogatnia kell a fegyverkereskedelmi szerződés folyamatát, így biztosítandó, hogy az egy hatékony és végrehajtható, jogilag kötelező erejű szerződés késedelem nélküli elfogadásához vezessen. A fegyverkereskedelmi szerződés folyamatához nyújtandó folytatódó uniós támogatásnak hozzá kell járulnia a 2013. március 18. és 28. között megrendezésre kerülő ENSZ-konferencián folytatandó tárgyalások sikeres lezárásához, és elő kell mozdítania azon harmadik országok végrehajtási erőfeszítéseit, amelyeknek majd meg kell felelniük a jövőbeli fegyverkereskedelmi szerződés előírásainak,

         ELFOGADTA EZT A HATÁROZATOT:
   1. cikk
   (1)   A fegyverkereskedelmi szerződés támogatása céljából az Unió az alábbi célkitűzésekre irányuló tevékenységek végrehajtását vállalja:

               —

               a fegyverkereskedelmi szerződésről folytatott ENSZ-tárgyalások sikeres lezárásának támogatása,

               —

               az ENSZ-tagállamok támogatása a fegyvertranszferek ellenőrzési rendszerének hatékony végrehajtásához szükséges nemzeti és regionális szakértelem kialakításában és fokozásában annak biztosítása érdekében, hogy hatálybalépésekor a fegyverkereskedelmi szerződés a lehető leghatékonyabban működhessen.

         (2)   Az (1) bekezdésben említett célok megvalósítása érdekében az Unió az alábbi projekttevékenységet hajtja végre:

               —

               kormányzati szakértők számára két olyan szeminárium megszervezése, amelyek a szerződésről folytatott tárgyalások lezárásának és a szerződés jövőbeli végrehajtásának a megkönnyítését célozzák.

         Az e bekezdésben említett projekttevékenység részletes leírása a mellékletben található.
   2. cikk
   (1)   E határozat végrehajtásáért az Unió külügyi és biztonságpolitikai főképviselője (a továbbiakban: a főképviselő) felelős.
   (2)   Az 1. cikk (2) bekezdésében említett projekttevékenység technikai végrehajtását az EU Nonproliferációs Konzorciuma (a továbbiakban: a Konzorcium) végzi.
   (3)   A Konzorcium a feladatát a főképviselő ellenőrzése mellett végzi. A főképviselő e célból megköti a szükséges megállapodásokat a Konzorciummal.
   3. cikk
   (1)   Az 1. cikk (2) bekezdésében említett projekttevékenység végrehajtását szolgáló pénzügyi referenciaösszeg 160 800 EUR.
   (2)   Az (1) bekezdésben meghatározott összegből finanszírozott kiadásokat az Unió költségvetésére alkalmazandó eljárások és szabályok szerint kell kezelni.
   (3)   Az (1) bekezdésben említett kiadások megfelelő kezelését a Bizottság felügyeli. E célból finanszírozási megállapodást köt a Konzorciummal. A megállapodásban rendelkezni kell arról, hogy a Konzorciumnak biztosítania kell az uniós hozzájárulás láthatóságát.
   (4)   A Bizottság e határozat hatálybalépését követően a (3) bekezdésben említett finanszírozási megállapodás mihamarabbi megkötésére törekszik. Tájékoztatja a Tanácsot az eljárás során felmerülő esetleges nehézségekről, valamint a finanszírozási megállapodás megkötésének időpontjáról.
   4. cikk
   (1)   A főképviselő az egyes szemináriumok megrendezését követően készülő rendszeres jelentések alapján beszámol a Tanácsnak e határozat végrehajtásáról. A jelentések elkészítése a Konzorcium feladata lesz, és ezek a jelentések képezik majd a Tanács által végzett értékelés alapját.
   (2)   A Bizottság tájékoztatást nyújt az 1. cikk (2) bekezdésében említett projekttevékenység végrehajtásának pénzügyi vonatkozásairól.
   5. cikk
   Ez a határozat az elfogadásának napján lép hatályba.
   Ez a határozat a 3. cikk (3) bekezdésében említett finanszírozási megállapodás megkötésének időpontját követő 24 hónap elteltével, vagy ha ezen időtartamon belül ilyen finanszírozási megállapodás megkötésére nem került sor, az elfogadását követő hat hónap elteltével veszti.

      Kelt Brüsszelben, 2013. január 22-én.

            a Tanács részéről

            az elnök

         M. NOONAN

      (1)  HL L 17., 2009.1.22., 39. o.

      (2)  HL L 152., 2010.6.18., 14. o.

      MELLÉKLET

         AZ 1. CIKK (2) BEKEZDÉSÉBEN EMLÍTETT PROJEKTTEVÉKENYSÉG

      1.   Célkitűzés

      E határozat általános célja egyfelől a fegyverkereskedelmi szerződésről folytatott ENSZ-tárgyalások sikeres lezárásának a támogatása, másfelől pedig az ENSZ-tagállamok támogatása az arra való felkészülésben, hogy hatálybalépését követően teljes körűen végre tudják majd hajtani a fegyverkereskedelmi szerződést.
      2.   A projekttevékenység leírása

      2.1.   Célkitűzések

      A projekttevékenység segíteni fogja a fegyverkereskedelmi szerződéssel kapcsolatos tárgyalások lezárásának támogatását célzó uniós erőfeszítéseket. E fegyverkereskedelmi szerződés a lehető legmagasabb szintű közös nemzetközi normákat fogja megállapítani a hagyományos fegyverek legális kereskedelmének szabályozására, és a szerződésnek köszönhetően a fegyverek kereskedelme a jelenleginél felelősségteljesebb és átláthatóbb lesz, ily módon pedig a szerződés hozzájárul majd a béke és a biztonság, a regionális stabilitás, valamint a fenntartható társadalmi és gazdasági fejlődés megerősítéséhez. Ezen belül a projekttevékenység mindenekelőtt:

                  —

                  hozzájárul ahhoz, hogy a 2012. július 26-án benyújtott szerződéstervezet szövegén alapuló, erőteljes és robusztus fegyverkereskedelmi szerződés jöjjön létre,

                  —

                  továbbviszi azokat az uniós erőfeszítéseket, amelyek célja harmadik országok arra történő ösztönzése, hogy támogassák egy olyan, jogilag kötelező erejű fegyverkereskedelmi szerződés kidolgozását és végrehajtását, amely közös nemzetközi normákat határoz meg a hagyományos fegyverek globális kereskedelmére vonatkozóan,

                  —

                  előmozdítja a fegyvertranszferek harmadik országokban történő ellenőrzésének megerősítésére irányuló uniós erőfeszítéseket, valamint

                  —

                  támogatja harmadik országok nemzeti szinten kifejtett olyan erőfeszítéseit, amelyek arra irányulnak, hogy előkészítsék a fegyverkereskedelmi szerződés hatálybalépés utáni teljes körű végrehajtását.

            2.2.   Eredmények

      A projekttevékenység végrehajtásának eredményeként:

                  —

                  létrejön majd a fő kormányzati érdekelt feleket magában tömörítő csoport fóruma, amelynek feladata, hogy segítse az ENSZ-tagállamokat egyrészt a fegyverkereskedelmi szerződésről szóló, 2013. márciusában megrendezésre kerülő ENSZ-konferenciára való felkészülésben, másrészt pedig a fegyverkereskedelmi szerződés korai hatálybalépésére és teljes körű végrehajtására való felkészülésben. A fórum azt a kérdést is meg fogja vizsgálni, hogy miként lehetne összehangolni a fegyverkivitel ellenőrzésének megerősítésére irányuló nemzetközi segítségnyújtás területén jelenleg folytatott tevékenységeket és maximalizálni ezek hatását,

                  —

                  húszoldalas, nyilvánosan hozzáférhető jelentés készül, amely felvázolja majd, hogy a fegyverkereskedelmi szerződés szerinti előírásoknak megfelelő fegyvertranszfer-ellenőrzési rendszerek létrehozására irányuló, harmadik országok által eszközölt erőfeszítések támogatása céljából miként lehetne a meglévő uniós és nemzetközi tájékoztatási és segítségnyújtási tevékenységekre építeni.

            2.3.   A tevékenységek leírása

      A 2.1. pontban ismertetett célkitűzések elérése érdekében a projekt három tevékenységet – két szemináriumot és egy jelentést – foglal majd magában.
      2.3.1.   Kormányképviselők számára szervezett szemináriumok

      A projekt keretében két kétnapos intenzív szeminárium megszervezésére kerül sor 30–40 kormányzati szakértő számára. A két szeminárium helyszíne és időpontja a főképviselővel és az illetékes tanácsi munkacsoporttal folytatott konzultációt követően kerül majd meghatározásra.
      a)   A szemináriumok felépítése
      A két szeminárium keretében a résztvevők számos kérdést megvitatnak majd, köztük:

                  —

                  azt, hogy a 2012. július 26-án benyújtott szerződéstervezet szövege alapján a 2013. márciusi ENSZ-konferencián miként lehetne eredményesen lezárni a fegyverkereskedelmi szerződéssel kapcsolatos tárgyalásokat,

                  —

                  a fegyverkereskedelmi szerződés lehető legkorábbi hatálybalépése biztosításának eszközeit,

                  —

                  a fegyverkereskedelmi szerződés hatálybalépésének és teljes körű végrehajtásának megvalósítására irányuló nemzeti, regionális és nemzetközi segítségnyújtással kapcsolatos legjobb gyakorlatokat, valamint

                  —

                  a fegyverkereskedelmi szerződés szerinti kötelezettségek teljesítéséhez szükséges nemzeti rendszerek kidolgozásának biztosításához fontos jogi, technikai, tárgyi és pénzügyi eszközöket.

            Mindkét szeminárium előtt rövid háttér-vitaanyag készül, amely – mintegy gondolatébresztőként szolgálva – összefoglalja a megvitatandó főbb kérdéseket. A szemináriumok után pedig összefoglaló készül az ott elért eredményekről, amelyet a főképviselőhöz és az érintett tanácsi munkacsoportokhoz kell benyújtani.
      A szemináriumok részletes végleges programját a főképviselővel és az illetékes tanácsi munkacsoporttal konzultálva kell összeállítani.
      b)   A szemináriumok résztvevői
      A szemináriumokon a fegyverkereskedelmi szerződéssel kapcsolatos tárgyalásokban részt vevő ENSZ-tagállamok közül kiválasztott országok összesen legfeljebb 40 kormányképviselője vesz majd részt. A két szeminárium résztvevőinek részletes végleges listája a főképviselővel és az illetékes tanácsi munkacsoporttal folytatott konzultációt követően kerül meghatározásra.
      2.3.2.   Jelentés a fegyverkereskedelmi szerződés végrehajtásához harmadik országok számára biztosítandó uniós és nemzetközi segítségnyújtásról

      A két szemináriumot követően húszoldalas jelentés kerül majd közzétételre, amely felvázolja, hogy a fegyvertranszfer-ellenőrzések megerősítését célzó meglévő uniós és nemzetközi tájékoztatási és segítségnyújtási tevékenységeket miként lehetne úgy fejleszteni és kibővíteni, hogy azok az ENSZ-tagállamokat a fegyverkereskedelmi szerződés szerinti kötelezettségek teljesítésében is segíthessék. A jelentés egyik központi célja, hogy intézkedéseket javasoljon a fegyverkereskedelmi szerződés minél korábbi hatálybalépésének támogatására.
      A jelentés céljai közé tartozik az is, hogy segítse a fegyverkereskedelmi szerződés végrehajtásának támogatását célzó jövőbeli tájékoztatási és segítségnyújtási tevékenységekkel kapcsolatos megbeszéléseket. A tervek szerint a határozat alapján elkészülő jelentés nyilvánosan hozzáférhető lesz, és szavatolni fogja az erőteljes és robusztus fegyverkereskedelmi szerződés létrejöttéhez nyújtott uniós hozzájárulás folyamatos láthatóságát.
      3.   Időtartam

      A projekttevékenység végrehajtásának időtartama a 3. cikk (3) bekezdésében említett finanszírozási megállapodás megkötésének időpontját követő 12 hónap.
      4.   Kedvezményezettek

      E projekttevékenység kedvezményezettjei az ENSZ-tagállamok, külön hangsúlyt helyezve a fegyverkereskedelmi szerződéssel kapcsolatos nemzeti politikák kialakításáért és a szerződés későbbi végrehajtásáért felelős állami hatóságokra. A konkrét állami kedvezményezettek kiválasztására a főképviselővel és az illetékes tanácsi munkacsoporttal folytatott konzultációt követően kerül sor.
      5.   Végrehajtó szerv

      E határozat technikai végrehajtására a Konzorcium kap megbízást. A Konzorcium a feladatát a főképviselő ellenőrzése mellett végzi. A Konzorcium biztosítja az uniós hozzájárulás láthatóságát, annak nagyságához mérten.


title: 2010/495/EU, Euratom: Az Európai Parlament határozata ( 2010. május 5. ) az Európai Oktatási, Audiovizuális és Kulturális Ügynökség 2008-as pénzügyi évre szóló költségvetésének végrehajtására vonatkozó mentesítésről

text:
               25.9.2010

               HU

               Az Európai Unió Hivatalos Lapja

               L 252/31

         AZ EURÓPAI PARLAMENT HATÁROZATA
   (2010. május 5.)
   az Európai Oktatási, Audiovizuális és Kulturális Ügynökség 2008-as pénzügyi évre szóló költségvetésének végrehajtására vonatkozó mentesítésről
   (2010/495/EU, Euratom)
   AZ EURÓPAI PARLAMENT,
   tekintettel az Európai Unió 2008-as pénzügyi évre szóló általános költségvetésére (1),
   tekintettel az Európai Közösségek 2008-as pénzügyi évre vonatkozó végleges éves beszámolójára – I. kötet (SEC(2009) 1089 – C7-0172/2009) (2),
   tekintettel az Oktatási, Audiovizuális és Kulturális Végrehajtó Ügynökség 2008-as pénzügyi évre vonatkozó végleges éves beszámolójára,
   tekintettel a Bizottságnak a 2007-es mentesítési határozatok nyomon követéséről szóló, az Európai Parlament számára készített éves jelentésére (COM(2009) 526) és az ahhoz csatolt bizottsági szolgálati munkadokumentumra (SEC(2009) 1427),
   tekintettel „A Bizottság 2008. évi igazgatási eredményeinek összefoglalása” című bizottsági közleményre (COM(2009) 256),
   tekintettel a Bizottságnak a 2008-ban elvégzett belső ellenőrzésekről szóló, a mentesítésért felelős hatóság számára készített éves jelentésére (COM(2009) 419) és az ahhoz csatolt bizottsági szolgálati munkadokumentumra (SEC(2009) 1102),
   tekintettel a Számvevőszéknek az Oktatási, Audiovizuális és Kulturális Végrehajtó Ügynökség 2008-as pénzügyi évre vonatkozó éves beszámolójáról szóló jelentésére, az ügynökség válaszaival együtt (3),
   tekintettel a Számvevőszéknek az elszámolás megbízhatóságát, valamint az alapjául szolgáló ügyletek jogszerűségét és szabályszerűségét igazoló, az EK-Szerződés 248. cikke szerinti nyilatkozatára (4),
   tekintettel az elfogadható hibakockázat fogalmának egységes értelmezéséről szóló, 2008. december 16-i bizottsági közleményre (COM(2008) 866) és az ahhoz csatolt bizottsági szolgálati munkadokumentumra (SEC(2008) 3054),
   tekintettel a Tanács 2010. február 16-i ajánlására a 2008-as pénzügyi évre szóló költségvetés végrehajtására vonatkozóan a végrehajtó ügynökségeknek adandó mentesítésről (5828/2010 – C7-0055/2010),
   tekintettel az EK-Szerződés 274., 275. és 276. cikkére, az Európai Unió működéséről szóló szerződés 317., 318. és 319. cikkére, valamint az Euratom-Szerződés 179a. és 180b. cikkére,
   tekintettel az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendeletre (5) és különösen annak 55., 145., 146. és 147. cikkére,
   tekintettel a közösségi programok igazgatásában bizonyos feladatokkal megbízott végrehajtó hivatalokra vonatkozó alapszabály megállapításáról szóló, 2002. december 19-i 58/2003/EK tanácsi rendeletre (6) és különösen annak 14. cikke (3) bekezdésére,
   tekintettel a közösségi programok igazgatásában bizonyos feladatokkal megbízott végrehajtó hivatalokra vonatkozó alapszabály megállapításáról szóló 58/2003/EK tanácsi rendelet alkalmazásában a végrehajtó hivatalok pénzügyi szabályzásáról szóló, 2004. szeptember 21-i 1653/2004/EK bizottsági rendeletre (7) és különösen annak 66. cikke első és második bekezdésére,
   tekintettel az 58/2003/EK tanácsi rendelet alkalmazásában az oktatási, audiovizuális és kulturális területen működő közösségi programok irányítására létrehozott Európai Oktatási, Audiovizuális és Kulturális Ügynökség létrehozásáról szóló, 2005. január 14-i 2005/56/EK bizottsági határozatra (8),
   tekintettel eljárási szabályzatának 76. cikkére és VI. mellékletére,
   tekintettel a Költségvetési Ellenőrző Bizottság jelentésére és a többi érintett bizottság véleményére (A7-0099/2010),

               A.

               mivel az Európai Unió működéséről szóló szerződés 317. cikke szerint a Bizottság a hatékony és eredményes pénzgazdálkodás elveinek tiszteletben tartásával és a tagállamokkal együttműködve, saját felelősségi körében hajtja végre a költségvetést,

               1.

               mentesítést ad az Európai Oktatási, Audiovizuális és Kulturális Ügynökség igazgatója számára a 2008-as pénzügyi évre szóló költségvetésének végrehajtására vonatkozóan;

               2.

               megjegyzéseit az Európai Unió 2008-as pénzügyi évre szóló általános költségvetésének végrehajtására (III. szakasz – Bizottság és végrehajtó ügynökségek) vonatkozó mentesítésről szóló határozatok szerves részét képező állásfoglalásban foglalja össze;

               3.

               utasítja elnökét, hogy továbbítsa ezt a határozatot, valamint az Európai Unió 2008-as pénzügyi évre szóló általános költségvetésének (III. szakasz – Bizottság) végrehajtására vonatkozó mentesítésről szóló határozatot és az e határozatok szerves részét képező állásfoglalást az Európai Oktatási, Audiovizuális és Kulturális Ügynökség igazgatójának, a Tanácsnak, a Bizottságnak, a Bíróságnak és a Számvevőszéknek, és gondoskodjon az Európai Unió Hivatalos Lapjában (L sorozat) való közzétételükről.

            az elnök

         Jerzy BUZEK

            a főtitkár

         Klaus WELLE

      (1)  HL L 71., 2008.3.14.

      (2)  HL C 273., 2009.11.13., 1. o.

      (3)  HL C 304., 2009.12.15., 65. o.

      (4)  HL C 273., 2009.11.13., 122. o.

      (5)  HL L 248., 2002.9.16., 1. o.

      (6)  HL L 11., 2003.1.16., 1. o.

      (7)  HL L 297., 2004.9.22., 6. o.

      (8)  HL L 24., 2005.1.27., 35. o.


title: 2012/643/EU: A Tanács határozata ( 2012. szeptember 24. ) az Európai Unió és Kanada közötti, a szállítási lánc biztonságával kapcsolatos kérdéseket érintő vámügyi együttműködésről szóló megállapodásnak az Unió nevében történő aláírásáról

text:
               18.10.2012

               HU

               Az Európai Unió Hivatalos Lapja

               L 287/1

         A TANÁCS HATÁROZATA
   (2012. szeptember 24.)
   az Európai Unió és Kanada közötti, a szállítási lánc biztonságával kapcsolatos kérdéseket érintő vámügyi együttműködésről szóló megállapodásnak az Unió nevében történő aláírásáról
   (2012/643/EU)
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak 207. cikke (4) bekezdésének első albekezdésére, összefüggésben 218. cikke (5) bekezdésével,
   tekintettel az Európai Bizottság javaslatára,
   mivel:

               (1)

               Indokolt, hogy az Unió és Kanada a szállítási lánc biztonságával és az azzal összefüggő kockázatkezeléssel kapcsolatos kérdésekre kiterjessze vámügyi együttműködését a szállítási lánc végponttól végpontig terjedő biztonságának növelése és egyúttal a jogszerű kereskedelem megkönnyítése érdekében.

               (2)

               Ennek érdekében a Tanács 2009. november 26-án felhatalmazta a Bizottságot, hogy Kanadával tárgyalásokat kezdjen. A Bizottság az Unió nevében tárgyalásokat folytatott az Európai Unió és Kanada közötti a szállítási lánc biztonságával kapcsolatos kérdéseket érintő vámügyi együttműködésről szóló megállapodásról (a továbbiakban: a megállapodás).

               (3)

               Az Unió által az EU–Kanada vám-együttműködési vegyes bizottságban képviselendő álláspontról – amennyiben a vegyes bizottságnak joghatással bíró jogi aktust kell elfogadnia – az Európai Unió működéséről szóló szerződés 218. cikke (9) bekezdésében meghatározott eljárással összhangban kell határozni. Amennyiben szükséges, az Unió által az EU–Kanada vám-együttműködési vegyes bizottságban képviselendő egyéb álláspontot a Tanács állapítja meg az Európai Unióról szóló szerződés 16. cikkével összhangban.

               (4)

               A megállapodást – feltételezve annak megkötését – az Unió nevében alá kell írni,

         ELFOGADTA EZT A HATÁROZATOT:
   1. cikk
   Az Európai Unió és Kanada közötti, a szállítási lánc biztonságával kapcsolatos kérdéseket érintő vámügyi együttműködésről szóló megállapodás aláírására a Tanács az Unió nevében felhatalmazást ad, feltételezve az említett megállapodás megkötését (1).
   2. cikk
   A Tanács elnöke felhatalmazást kap arra, hogy kijelölje a megállapodásnak az Unió nevében történő aláírására jogosult személy(eke)t.
   3. cikk
   Ez a határozat az elfogadásának napján lép hatályba.

      Kelt Brüsszelben, 2012. szeptember 24-én.

            a Tanács részéről

            az elnök

         S. ALETRARIS

      (1)  A megállapodás szövegét a megkötéséről szóló határozattal együtt teszik közzé.


title: Az Európai Központi Bank (EU) 2015/1613 határozata (2015. szeptember 10.) az eszközfedezetű értékpapír-vásárlási program végrehajtásáról szóló (EU) 2015/5 határozat módosításáról (EKB/2015/31)

text:
               25.9.2015

               HU

               Az Európai Unió Hivatalos Lapja

               L 249/28

         AZ EURÓPAI KÖZPONTI BANK (EU) 2015/1613 HATÁROZATA
   (2015. szeptember 10.)
   az eszközfedezetű értékpapír-vásárlási program végrehajtásáról szóló (EU) 2015/5 határozat módosításáról (EKB/2015/31)
   AZ EURÓPAI KÖZPONTI BANK KORMÁNYZÓTANÁCSA,
   tekintettel az Európai Unió működéséről szóló szerződésre és különösen annak 127. cikke (2) bekezdésének első francia bekezdésére,
   tekintettel a Központi Bankok Európai Rendszere és az Európai Központi Bank Alapokmányára és különösen annak 12.1. cikke második albekezdésére, a 3.1. cikke első francia bekezdésével és a 18.1. cikkével együttesen,
   mivel:

               (1)

               A Kormányzótanács 2014. szeptember 4-én akként határozott, hogy új eszközfedezetű értékpapír vásárlási programot kell indítani. 2014. október 2-án a Kormányzótanács bejelentette az eszközfedezetű értékpapír vásárlási program részleteit, és akként határozott, hogy az eszközfedezetű értékpapírok garanciával rendelkező köztes ügyletrészsorozataira vonatkozó elfogadhatósági feltételeket a későbbiekben teszi közzé.

               (2)

               2015. március 18-án a Kormányzótanács akként határozott, hogy az eszközfedezetű értékpapírok köztes ügyletrészsorozatait az eszközfedezetű értékpapír vásárlási program keretében meg lehet vásárolni, amennyiben az ilyen köztes ügyletrészsorozatok olyan megfelelő garanciával biztosítottak, amely megfelel az eurorendszer fedezeti kerete követelményeinek. Az EKB/2014/45 határozat (1) az eszközfedezetű értékpapír-vásárlási program végrehajtására vonatkozik, és annak felülvizsgálata szükséges mindezen változások tükrözése érdekében.

               (3)

               Ezért az EKB/2014/45 ennek megfelelően módosítani kell,

         ELFOGADTA EZT A HATÁROZATOT:
   1. cikk
   Módosítások
   Az EKB/2014/45 a következőképpen módosul:

               1.

               a 2. cikk 2. pontja helyébe a következő szöveg lép:

                           „2.

                           A fenti 1. és az alábbi 9. pontban meghatározottaktól eltérően az eszközfedezetű értékpapíroknak meg kell felelniük az eurorendszer monetáris politikai műveleteiben fedezetként benyújtott eszközfedezetű értékpapírokra vonatkozó elfogadhatósági feltételeknek az EKB/2014/60 iránymutatásban (2) meghatározottak szerint.

                  (2)  Az Európai Központi Bank (EU) 2015/510 iránymutatása (2014. december 19.) az eurorendszer monetáris politikához kötődő keretének végrehajtásáról (EKB/2014/60) (HL L 91., 2015.4.2., 3. o.).”;"

               2.

               a 2. cikk a következő 9. ponttal egészül ki:

                           „9.

                           Az EKB/2014/60 iránymutatás 77. cikkében meghatározott követelmények nem vonatkoznak az eszközfedezetű értékpapírok olyan köztes ügyletrészsorozataira (mezzanine tranche), amelyek csak abban az esetben fogadhatók el az eszközfedezetű értékpapír-vásárlási program keretében történő megvásárlásra, ha:

                                       a)

                                       azokat olyan garancia biztosítja:

                                                   i.

                                                   amely megfelel az EKB/2014/60 iránymutatás 114., 115., 117. és 118. cikkében, valamint a negyedik rész IV. címében foglalt, a forgalomképes eszközökre vonatkozó garanciák tekintetében meghatározott feltételeknek; és

                                                   ii.

                                                   amelyet az EKB/2014/60 iránymutatás 83. cikke c) pontjában meghatározott hitelminősítéssel rendelkező olyan garanciavállaló bocsátott ki, amely rendelkezik legalább egy elfogadott ECAI-rendszer által nyújtott, a hitelminőségre vonatkozó olyan értékeléssel, amely az eurorendszer harmonizált minősítési rendszerében legalább a 3-as hitelminőségi besorolásnak megfelelő nyilvános hitelminősítés formájában jelenik meg; valamint

                                       b)

                                       azok megfelelnek minden egyéb, az eszközfedezetű értékpapír-vásárlási program keretén belül alkalmazandó elfogadhatósági követelmények.

                                 E határozat alkalmazásában a »köztes ügyletrészsorozat« az eszközfedezetű értékpapír-kibocsátás egy olyan ügyletrészsorozata, amely a kibocsátási tájékoztatóban meghatározottak szerint a végrehajtás, vagy adott esetben az azonnali lejárat utáni fizetési sorrendnek megfelelően:

                                       a)

                                       az EKB/2014/60 iránymutatás 77. cikkében meghatározottak szerint az ugyanazon kibocsátásba tartozó eszközfedezetű értékpapírnak alá nem rendelt ügyletrészsorozat vagy rész-sorozatok alá sorolódik, és

                                       b)

                                       a leginkább alárendelt ügyletrészsorozat vagy rész-sorozat fölé sorolódik, amely az elsőként veszteségviselő az értékpapírosított kitettségeknél felmerülő veszteségek tekintetében, és amely ezáltal védelmet nyújt a második veszteségviselő kategóriába tartozó, illetve adott esetben magasabb minősítésű ügyletrészsorozatoknak.”.

         2. cikk
   Hatálybalépés
   Ez a határozat az Európai Unió Hivatalos Lapjában történő kihirdetését követő huszadik napon lép hatályba.

      Kelt Frankfurt am Mainban, 2015. szeptember 10-én.

            az EKB elnöke

         Mario DRAGHI

      (1)  Az Európai Központi Bank (EU) 2015/5 határozat (2014. november 19.) az eszközfedezetű értékpapír-vásárlási program végrehajtásáról (EKB/2014/45) (HL L 1., 2015.1.6., 4. o.).


title: 2008/591/EK: A Bizottság határozata ( 2008. június 30. ) a környezetbarát tervezés konzultációs fórumáról (EGT-vonatkozású szöveg)

text:
               18.7.2008

               HU

               Az Európai Unió Hivatalos Lapja

               L 190/22

      A BIZOTTSÁG HATÁROZATA

   (2008. június 30.)
   a környezetbarát tervezés konzultációs fórumáról
   (EGT-vonatkozású szöveg)
   (2008/591/EK)
   AZ EURÓPAI KÖZÖSSÉGEK BIZOTTSÁGA,
   tekintettel az Európai Közösséget létrehozó szerződésre,
   tekintettel az energiafelhasználó termékek környezetbarát tervezésére vonatkozó követelmények megállapításának kereteiről, valamint a 92/42/EGK tanácsi, illetve a 96/57/EK és a 2000/55/EK európai parlamenti és tanácsi irányelv módosításáról szóló, 2005. július 6-i 2005/32/EK európai parlamenti és tanácsi irányelvre (1), és különösen annak 18. cikkére,
   mivel:

               (1)

               A 2005/32/EK irányelv 18. cikkével összhangban a Bizottság biztosítja, hogy tevékenységének gyakorlása során minden egyes végrehajtási intézkedés tekintetében figyelembe vegye a tagállamok és minden érdekelt fél képviselőinek arányos részvételét.

               (2)

               A 2005/32/EK irányelv előírja, hogy a felek konzultációs fórum keretében találkoznak. Ezért szükséges a konzultációs fórum feladatainak és felépítésének meghatározása.

               (3)

               A konzultációs fórum segíti a Bizottság munkáját a munkaterv kidolgozásában, a végrehajtási intézkedések meghatározásában és felügyeletében, a meglévő piaci felügyeleti mechanizmusok hatékonyságának vizsgálatában, valamint az önkéntes megállapodások és más önszabályozó intézkedések felmérésében.

               (4)

               A konzultációs fórum tagjai a tagállamok és az adott termék vagy termékcsoport vonatkozásában érdekelt felek képviselői, így az ipar – beleértve a kis- és középvállalatokat (kkv-k) is –, kézműipar, szakszervezetek, kereskedők, kiskereskedők, importőrök, környezetvédő csoportok és fogyasztói szervezetek.

               (5)

               A 2001/844/EK, ESZAK, Euratom bizottsági határozattal (2) a Bizottság eljárási szabályzatához csatolt biztonsági szabályok sérelme nélkül meg kell állapítani azokat a szabályokat, amelyek szerint a konzultációs fórum tagjai információkat hozhatnak nyilvánosságra.

               (6)

               A konzultációs fórum tagjaival kapcsolatos személyes adatokat a személyes adatok közösségi intézmények és szervek által történő feldolgozása tekintetében az egyének védelméről, valamint az ilyen adatok szabad áramlásáról szóló, 2000. december 18-i 45/2001/EK európai parlamenti és tanácsi rendeletnek (3) megfelelően kell feldolgozni.

         A KÖVETKEZŐKÉPPEN HATÁROZOTT:
   1. cikk
   Feladatok
   A környezetbarát tervezéssel foglalkozó konzultációs fórum (a továbbiakban: fórum) tagjainak feladata a 2005/32/EK irányelv 16. cikke (1) bekezdésében említett munkaterv kidolgozásának és módosításának véleményezése, valamint a Bizottság tanácsokkal való segítése a 2005/32/EK irányelv végrehajtásával kapcsolatos kérdésekben annak 16. cikke (2) bekezdésében, 18. és 23. cikkében foglaltak szerint.
   2. cikk
   Konzultáció
   A Bizottság a 2005/32/EK irányelv végrehajtásával kapcsolatos bármilyen kérdésben konzultálhat a csoporttal.
   3. cikk
   Tagság
   (1)   A fórum tagjait a Bizottság jelöli ki a kérdéses termékben vagy termékcsoportban érdekelt felek, valamint a pályázati felhívásra jelentkezők közül.
   (2)   A legfeljebb 60 tagból álló fórum összetétele a következő:

               a)

               tagállamonként egy képviselő;

               b)

               az Európai Gazdasági Térség minden tagállamából egy képviselő;

               c)

               a 2005/32/EK irányelv 18. cikkében említett érdekelt felek legfeljebb 30 képviselője.

         (3)   Az egyes tagok kijelölik a Fórum értekezletein őket képviselő személyeket, akiket az éppen tárgyalt témában szerzett szakértelmük és tapasztalatuk alapján választanak ki.
   (4)   A fórum tagjait hároméves, meghosszabbítható időszakra nevezik ki és a (3) bekezdésnek megfelelően történő helyettesítésükig vagy megbízatásuk lejártáig maradnak hivatalban.
   (5)   A tagok a hivatali idejük végéig terjedő időszakra a következő esetekben helyettesíthetők:

               a)

               ha a tag lemond megbízatásáról;

               b)

               ha a tag nem képes többé hatékonyan hozzájárulni a fórum működéséhez;

               c)

               ha a tag nem felel meg a Szerződés 287. cikkében foglaltaknak.

         (6)   A tagok listáját és a lista bármilyen utólagos módosítását a Vállalkozáspolitikai és Ipari Főigazgatóság és az Energiaügyi és Közlekedési Főigazgatóság internetes honlapján, valamint a szakértői csoportok bizottsági jegyzékében kell közzétenni.
   4. cikk
   Működés
   (1)   A fórum elnöke a Bizottság képviselője.
   (2)   Az elnök egyetértésével a fórum alcsoportokat hozhat létre a fórum feladatkörébe tartozó egyedi kérdések tanulmányozására. Az alcsoportokat fel kell oszlatni, amint megbízatásukat teljesítették.
   (3)   Ha hasznosnak vagy szükségesnek mutatkozik, az elnök a napirendi témában járatos szakértőket vagy megfigyelőket hívhat meg a fórum vagy az alcsoport tanácskozásaira.
   (4)   A Fórum vagy alcsoport munkájában vagy tanácskozásain való részvétel során szerzett információk nem hozhatók nyilvánosságra, amennyiben a Bizottság bizalmas jellegűnek nyilvánítja azokat.
   (5)   A Fórum és alcsoportjai rendszerint a Bizottság épületeiben, a Bizottság által megállapított eljárásoknak és ütemezésnek megfelelően üléseznek. Titkársági szolgáltatásokat a Bizottság biztosít. Az eljárások iránt érdeklődő egyéb bizottsági tisztviselők is részt vehetnek a Fórum és alcsoportjai ülésein.
   (6)   A Fórum részletes eljárási szabályzata a mellékletben található.
   (7)   A Bizottság az interneten vagy egyéb módon közzéteheti a Fórum bármely összefoglalóját, következtetését, illetve ennek részletét, vagy munkadokumentumát, az adott dokumentum eredeti nyelvén.
   5. cikk
   Költségtérítés
   A tagállamonkénti egy tag és a 4. cikk (3) bekezdése alapján meghívott szakértők fórummal kapcsolatos tevékenységével összefüggésben felmerülő utazási és – szükség esetén – tartózkodási költségeit a Bizottság a külső szakértők költségtérítéséről szóló szabályainak megfelelően megtéríti.
   A Fórum tagjai, szakértői és megfigyelői szolgálataikért nem részesülnek díjazásban.
   Az ülésekkel kapcsolatos kiadásokat a Bizottság illetékes részlege által a csoport számára elkülönített éves költségvetés keretein belül térítik meg.

      Kelt Brüsszelben, 2008. június 30-án.

            a Bizottság részéről

         Günter VERHEUGEN

            alelnök

      (1)  HL L 191., 2005.7.22., 29. o. A legutóbb a 2008/28/EK irányelvvel (HL L 81., 2008.3.20., 48. o.) módosított irányelv.

      (2)  HL L 317., 2001.12.3., 1. o. A legutóbb a 2006/548/EK, Euratom határozattal (HL L 215., 2006.8.5., 38. o.) módosított határozat.

      (3)  HL L 8., 2001.1.12., 1. o.

      MELLÉKLET

         A környezetbarát tervezés konzultációs fórumának eljárási szabályzata
         AZ EURÓPAI KÖZÖSSÉGEK BIZOTTSÁGA,
         tekintettel a 2005/32/EK irányelvre és különösen annak 18. cikkére,
         tekintettel a Bizottság által közzétett egységes eljárásiszabályzat-mintára,
         ELFOGADTA A KÖVETKEZŐ ELJÁRÁSI SZABÁLYZATOT:
         1. cikk
         Ülés összehívása
         (1)   A fórum üléseit az elnök hívja össze.
         (2)   A felelősségi körükbe tartozó kérdések megvitatása céljából a fórum összehívható más csoportokkal együttesen tartandó ülésekre is.
         2. cikk
         Napirend
         (1)   A napirendet az elnök határozza meg és terjeszti a fórum elé.
         (2)   A napirend megkülönböztetést tesz a következők között:

                     a)

                     az érdekelt felekkel, a fórum keretében folytatott konzultáció az alábbi témákban:

                                 —

                                 a munkaterv kidolgozása és módosítása a 2005/32/EK irányelv 16. cikkének (1) bekezdésével összhangban,

                                 —

                                 a végrehajtó intézkedések meghatározása és felülvizsgálata a 2005/32/EK irányelv 16. cikke (2) bekezdésével és a 18. cikkével összhangban,

                                 —

                                 a létrehozott piacfelügyeleti mechanizmus hatékonyságának vizsgálata a 2005/32/EK irányelv 18. cikkével összhangban,

                                 —

                                 az önkéntes vállalások és egyéb önszabályozó intézkedések értékelése a 2005/32/EK irányelv 18. cikkével összhangban,

                                 —

                                 az irányelv és végrehajtó intézkedések hatékonyságának, a végrehajtási intézkedések küszöbértékeinek, a piacfelügyeleti mechanizmusnak és minden ezzel kapcsolatban létrejött önszabályozás felülvizsgálata a 2005/32/EK irányelv 23. cikkével összhangban;

                     b)

                     az olyan egyéb kérdések, amelyek tájékoztatásul vagy egyszerű eszmecsere céljából az elnök kezdeményezésére vagy az elnök jóváhagyását követően a fórum egy tagjának írásbeli kérelmére kerülnek a fórum elé.

               (3)   A napirendet a fórum az ülés kezdetén elfogadja.
         3. cikk
         A dokumentumok eljuttatása a fórum tagjaihoz
         (1)   Az elnök a fórum tagjainak – a 12. cikk (2) bekezdésével összhangban, legkésőbb az ülés időpontja előtt egy hónappal – elküldi az ülésre szóló meghívót, a napirendet, és azt a munkadokumentumot, amellyel kapcsolatban a fórum érdekelt tagjainak meghallgatása szükséges.
         (2)   A fórum tagjai kiegészítő munkadokumentumokat és írásbeli nyilatkozatot nyújthatnak be az elnökhöz legkésőbb az ülés időpontja előtt egy héttel. Ezeket dokumentumokat a kézhezvételt követően a fórum tagjai rendelkezésére kell bocsátani.
         (3)   Sürgős esetekben az elnök a fórum egy tagjának kérelmére vagy saját kezdeményezésére az (1) és (2) bekezdésben említett beküldési határidőt az ülés időpontját megelőző 5 naptári napra csökkentheti.
         (4)   Az elnök az érdekelt felektől származó, és általuk elkészített dokumentumokat a fórum munkadokumentumává nyilváníthatja.
         4. cikk
         A fórumon elhangzott vélemények
         (1)   Az elnök rögzíti a tagállamok képviselőinek és a különböző érdekelt feleknek a fórum keretében kinyilvánított véleményét.
         (2)   A tagállamok és az érdekelt felek véleményüket – a 3. cikkben foglaltakkal összhangban benyújtott – írásos formában is kinyilváníthatják.
         (3)   A fórum vitáit követően a kiegészítő írásbeli nyilatkozatokat az ülés időpontját követő három héten belül lehet benyújtani.
         (4)   Szükség esetén alkalmazható a 8. cikkben említett írásbeli eljárás.
         5. cikk
         Képviselet
         (1)   Minden jelentős, az adott termékcsoport vonatkozásában érdekelt fél arányos részvételének biztosítása érdekében az elnök konkrét napirendi pontok megvitatására, bizonyos ülésekre meghívhat olyan érdekelt feleket, akik nem tagok.
         (2)   A fórum minden egyes tagja kijelöli az őt a fórum ülésein képviselő személyt, és erről tájékoztatja az elnököt. A kijelölt képviselőket az elnök engedélyével, az érintett tag költségére, szakértők is elkísérhetik. A tagok legkésőbb az ülés időpontja előtt két héttel előzetesen értesítik az elnököt a képviselőiket elkísérni szándékozó szakértők személyéről. Ha az elnök legkésőbb az ülés időpontja előtt egy héttel megelőzően nem emel kifogást az adott szakértő részvétele ellen, úgy kell tekinteni, hogy engedélyezte azt.
         (3)   Egy tag képviselhet más tagokat is. Az ülés előtt a képviselő tag az általa képviselt tag beleegyezésének írásbeli bizonyítékát benyújtja az elnökhöz.
         (4)   A tagok biztosítják, hogy az általuk képviselt érdekelt felek megfelelően tájékozódjanak a Fórumon elhangzott vitákról.
         (5)   A tagok biztosítják az általuk képviselt érdekelt felekkel való megfelelő konzultációt és azok véleményének képviseletét.
         6. cikk
         Alcsoportok
         Az elnök konkrét kérdések megvitatására alcsoportokat hozhat létre. Az alcsoportokban a Bizottság képviselője elnököl. Az alcsoportok a fórumnak tesznek jelentést. E célból előadót nevezhetnek ki.
         7. cikk
         Harmadik felek részvétele
         Az elnök dönthet arról, hogy harmadik személyeket és szakértőket hív meg az ülésen való részvételre, konkrét témákban való felszólalásra.
         8. cikk
         Írásbeli eljárás
         (1)   Amennyiben szükséges, a tagállamok és az érdekelt felek fórumon elhangzott véleménye írásbeli eljárás útján is kifejthető. E célból az elnök a fórum tagjainak elküldi azokat a munkadokumentumokat, amelyeket a tagállamoknak és a fórum érdekelt feleinek véleményezniük kell a 12. cikk (2) bekezdésével összhangban. Az észrevételek benyújtásának határideje nem lehet kevesebb 14 napnál, és nem lehet hosszabb egy hónapnál.
         (2)   Sürgős esetekben a 3. cikk (3) bekezdésében előírt határidőt kell alkalmazni.
         9. cikk
         Titkárság
         A Bizottság titkársági szolgáltatásokat nyújt a fórum részére.
         10. cikk
         Az ülések jegyzőkönyvei
         (1)   Minden ülés jegyzőkönyvének felvételére az elnök vezetésével kerül sor; a jegyzőkönyvek különösen a 2. cikk (2) bekezdése a) pontjában említett, a Bizottsági szolgálatok által összeállított munkadokumentumok kapcsán kinyilvánított véleményeket, és szükség esetén a 2. cikk (2) bekezdése b) pontjában említett kérdésekre vonatkozó véleményeket tartalmazzák. A 4. cikkel összhangban benyújtott, jelentős írásbeli nyilatkozatok referencialistáját külön melléklet tartalmazza. A jegyzőkönyveket egy hónapon belül elküldik a fórum tagjai és az ülésen részt vevő nem tagok részére.
         (2)   A fórum tagjai a jegyzőkönyvvel kapcsolatos észrevételeiket két héten belül, írásban küldik el az elnöknek. Ezen észrevételekről tájékoztatni kell a fórumot. Véleménykülönbség esetén a fórum megvitatja a javasolt módosításokat. Ha a véleménykülönbség továbbra is fennáll, a kérdéses módosításokat csatolni kell a jegyzőkönyvhöz.
         11. cikk
         Jelenléti ív
         Az elnök minden ülésen összeállítja a jelenlévők listáját, amelyen feltünteti az egyes résztvevők nevét, azokat a szervezeteket, amelyekhez az egyes résztvevők tartoznak, és adott esetben az általuk képviselt érdekelt fél nevét.
         12. cikk
         Levelezés
         (1)   A fórummal kapcsolatos leveleket elektronikus formában, a Bizottság címére, az elnöknek címezve kell eljuttatni.
         (2)   A fórum tagjainak szánt leveleket a tagoknak címezve, elektronikus úton kell eljuttatni. A tagok kijelölik azt a kapcsolattartó személyt, akihez a leveleket el kell juttatni, és írásban tájékoztatják az elnököt.
         13. cikk
         A személyes adatok védelme
         A személyes adatok ezen eljárási szabályzat céljából történő mindennemű feldolgozására a 45/2001/EK rendelet irányadó.